Versekeraars: Hiéroor kla verbruikers by ombud | Netwerk24
Deur Hanlie Stadler 15 Mei 2018 14:20
Polisse wat nie uitbetaal word nie, is met 49,46% van alle klagtes verreweg die grootste rede waarom verbruikers die ombud vir langtermynversekering nader.
Die ombud vir langtermynversekering het die jaar 5 435 sake hanteer. Foto: iStock
Ron McLaren, die ombud, het in 29% van alle sake ten volle of gedeeltelik in die guns van verbruikers beslis. Op grond daarvan moes langtermynversekeraars kontantuitbetalings van R193,3 miljoen doen, asook R531 429 se vergoeding vir onder meer swak diens uitbetaal.
Die ombudsdiens het Dinsdag sy 2017-jaarverslag uitgereik. Die getal sake wat die ombud behartig het, het net matig gestyg in dié jaar, tot 5 435.
Die ombud vir langtermynversekering behartig klagtes van verbruikers oor kredietlewensversekering, begrafnisdekking, lewensversekering, ongeskiktheidsdekking en mediese dekking soos hospitaalplanne.
Meer as twee derdes van die klagtes gaan oor begrafnisdekking en lewensdekking.
McLaren sê al hoe meer sake word ontvang wat handel oor nieopenbaarmaking. Dis wanneer iemand byvoorbeeld nie openbaar maak dat hy rook nie. ’n Lewenspolis mag in so ’n geval afgekeur word.
Watter versekeraars reageer stadig?
Die ombud maak ’n swart kol langs ’n versekeraar se naam as hy twee keer herinner moet word om te reageer op ’n klag waaroor die ombud inligting verlang. Vanjaar was dit 1Life Insurance, Alexander Forbes Life, FirstRand Life, Liberty, Nedgroup Life, Nestlife Assurance, Safrican Insurance en Workerslife Assurance.
Maar die ombud sê nieopenbaarmaking behels nie altyd dat verbruikers oneerlik is nie. Dit wil voorkom asof al hoe meer versekeraars onder druk om polisse te verkoop, nie al die nodige vrae vra nie. McLaren gee outomatiese onderskrywing en die druk op versekeraars om nuwe polisse vinnig te verkoop, die skuld.
Daarby sê hy ook dis moontlik ’n probleem dat al hoe meer langtermynversekering regstreeks aan verbruikers verkoop word, dus sonder die bemiddeling van ’n makelaar.
Die drie lewensversekeraars waaroor die meeste klagtes ontvang is, is Old Mutual Life, (847 klagtes), die Liberty-groep (600) en Hollard (485).
Die getal klagtes is op sigself egter misleidend, aangesien versekeraars met ’n groter markaandeel bykans vanselfsprekend meer klagtes ontvang.
’n Beter aanduiding van probleme is watter persentasie van klagtes in die guns van verbruikers beslis word. Old Mutual Life se 25,4% is onder die gemiddelde van 29% vir alle versekeraars, maar Liberty (32,4%) en Hollard (35,3%) het ’n bogemiddeld hoë persentasie klagtes wat in die guns van verbruikers beslis word. Sien grafika hieronder.
Die versekeraars met die swakste prestasie is New Era Life, waarvan 100% van die klagtes in die guns van verbruikers omgekeer is, Old Mutual Alternative Solutions (57,1%) en Smart Life (50%). Sien grafika hieronder.
Waar woon die klaers?
Die getal klagtes stem grootliks ooreen met die ekonomiese grootte van verskillende provinsies. Verreweg die meeste klagtes kom uit Gauteng (30,8%), daarna uit die Wes-Kaap (16,2%) en KwaZulu-Natal (14,7%). Só lyk die persentasie klagtes uit elke provinsie:
Watter soort polisse kry die meeste klagtes?
Meer oor: Liberty | Old Mutual | Ombudsman | Klagtes | Ombud Vir Langtermynversekering | Lewensversekering
Bitou se geldsake gesond, sê burgemeester
PPS verdien R4 mjd. uit premies
Gold Mining 934,4 (2167)
Top 40 51125,84 (2432)
All Share 57186,66 (4105)
Resource 10 41461,6 (-49914)
Financial and Industrial 30 78132,29 (36200)
ZAR/AUD 10,6 (0)
ZAR/EUR 16,68 (-2)
ZAR/GBP 18,61 (-3)
ZAR/USD 14,43 (-2)
Gold 1193,54 (-56)
Palladium 914,5 (-302)
Platinum 791,5 (-710)
Silver 14,73 (-5)